b'\n_START_ARTICLE_\nSiska\n_START_PARAGRAPH_\nSiska on saksalainen ZDF:n, SF DRS:n ja ORF:n tuottama television rikossarja, jossa ratkotaan murhia M\xc3\xbcnchenil\xc3\xa4isess\xc3\xa4 poliisipiiriss\xc3\xa4._NEWLINE_Siskan loivat k\xc3\xa4sikirjoittaja Herbert Reinecker ja tuottaja Helmut Ringelmann vuonna 1998 Derrick-sarjan, jota oli vuodesta 1974 valmistunut 281 jaksoa, j\xc3\xa4lkeen. Siskan p\xc3\xa4\xc3\xa4henkil\xc3\xb6n\xc3\xa4 oli aikaisemmin Peter Kremerin esitt\xc3\xa4m\xc3\xa4 rikosylikomisario Peter Siska, joka kuitenkin kuoli 56. jaksossa \xe2\x80\x9dDer Abgrund\xe2\x80\x9d. H\xc3\xa4nen tilalleen vuonna 2004 p\xc3\xa4\xc3\xa4henkil\xc3\xb6ksi tuli Peterin veli rikosylikomisario Viktor Siska, jota n\xc3\xa4ytteli Wolfgang Maria Bauer. Jo Peter Siskan aikakaudella Siskaa avusti Werner Schnitzerin esitt\xc3\xa4m\xc3\xa4 kollega rikosylikomisario Jacob Hahne ja Viktorin tultua Tobias Nathin esitt\xc3\xa4m\xc3\xa4 rikoskomisario Gerhard Lessmann. Lessmannin tilalle ryhm\xc3\xa4\xc3\xa4n vuoden 2007 alusta siirtyi rikoskomisario Robert Dallberg (Dirk Pl\xc3\xb6nissen). Vuosina 1998\xe2\x80\x932003 sarjassa oli rikoskomisario Lorenz Wiegand, jota esitti Matthias Freihof, sek\xc3\xa4 vuosina 1999-2004 sarjassa esiintynyt Robinson Reichelin esitt\xc3\xa4m\xc3\xa4 rikoskomisario ja rikospaikkatutkija Felix Bender. Sarjan tekeminen p\xc3\xa4\xc3\xa4ttyi vuonna 2008._NEWLINE_Herbert Reinecker on k\xc3\xa4sikirjoittanut sarjaan vain nelj\xc3\xa4 alkuvuosien jaksoa. P\xc3\xa4\xc3\xa4osan jaksoista ovat k\xc3\xa4sitt\xc3\xa4neet monet muut saksalaisista rikossarjoista tunnetut nimet kuten Kettua k\xc3\xa4sikirjoittaneet Adolf Schr\xc3\xb6der ja Siegfried Schneider, Kettua ja Kahden keikkaa k\xc3\xa4sikirjoittanut Detlef M\xc3\xbcller sek\xc3\xa4 Albert Sandner. Sarjan tunnusmusiikin on s\xc3\xa4velt\xc3\xa4nyt Eberhard Schoener._NEWLINE_Siskaa esitet\xc3\xa4\xc3\xa4n tai on esitetty noin kahdessakymmeness\xc3\xa4 maassa. Suomessa Siskaa esitettiin Yle TV2 -kanavalla.'